Megbénul a főváros a baloldali csúcs alatt
A balatonőszödi kormányüdülőben tartandó baloldali csúcs miatt hétvégéig jelentős forgalomkorlátozás lesz a fővárosban. Az autósok kerüljék el a Dob utca-Király utca-Hársfa utca és az Erzsébet körút közötti útszakaszt, és az Andrássy úton a Hősök tere és a Nagykörút közötti területet.
Budapesten ezen a héten diplomáciai nagyhét van, rengeteg konferenciát és találkozót bonyolítanak le - írja a Magyar Rádió Online. A találkozók közül kiemelkedik a Haladó Kormányzat elnevezésű konferencia és a balatonőszödi csúcstalálkozó.
Budapesten a konferencia helyszínén a Nagykörúton, a Hotel Corinthiában, illetve a Ferihegyre vezető úton, valamint az M1-es, M7-es autópályán közlekedési korlátozó intézkedéseket kell bevezetni - mondta Hatala József rendőrvezérőrnagy.
A Balaton környékén az autópályán nem lesz forgalomlezárás, a delegációkat a meglévő forgalom mellett forgalomkitereléssel előfutók segítségével és záró gépkocsi segítségével fogják levinni.
Az útvonalakon pedig részleges forgalomkorlátozásra kell számítani a delegációs konvojok elhaladásának idejéig. Az elkövetkező napokban, de különösen csütörtökön és pénteken erre bármikor sor kerülhet elsősorban a Ferihegyre vezető útvonalon.
Azt ajánljuk az autósoknak, hogy lehetőleg kerüljék el a Dob utca-Király utca-Hársfa utca és az Erzsébet körút közötti területet, illetve pénteken az Andrássy úton a Hősök tere és a Nagykörút közötti területet - mondta a rendőrvezérőrnagy.
Az előzetes információkkal ellentétben sem Gerhard Schröder német kancellár, sem Aleksander Kwasniewski lengyel elnök nem vesz részt a balközép politikai vezetők konferenciasorozatának magyarországi rendezvényén. Így tizenegy állam- és kormányfő érkezik Magyarországra, köztük Tony Blair brit miniszterelnök.